प्रधानमंत्री उज्वला योजना ही गरिबी रेशे सकयल्या (बीपीएल) बायलांक फुकट एलपीजी जोडणी दिवपा खातीर पेट्रोलियम आनी सैमीक वायु मंत्रालयाची येवजण आसा.
 भारतात गरिबांक रांदपाचो गॅस (एलपीजी) मर्यादीत प्रमाणांत मेळटा. एलपीजी सिलिंडराचो प्रसार हो मुखेलपणान शारी आनी उप-शारी वाठारांत आनी खासा करून मध्यम वर्गीय आनी संपन्न घरांनी जाला. मात, जिवाश्म इंधनाचेर रांदिल्ल्यान भलायकीचे गंभीर धोके उप्रासूंक शकता. WHO च्या अदमासा प्रमाण भारतांतली सुमार 5 लाख मरणां ही रांदपाच्या अस्वच्छ इंधनाक लागून जातात. वेळे आदीं आयिल्ली भोवतेक मरणां ही असंसर्गजन्य दुयेसां जशे की काळजाची दुयेंसां, स्ट्रोक, क्रोनीक ऑबस्ट्रक्टीव पल्मनरी दुयेंस आनी फाफ्रांचे कांक्र दुयेंस हाका लागून जातात. तरणाट्या भुरग्यांक तिव्र श्वासाची दुयेंसा जावपाच्या व्हडल्या प्रमाणा खातीर घरां भितरले वायु प्रदुशणय जबाबदार आसा. तज्ञांच्या मतां प्रमाणें, रांदचे कुडींत उजो करप म्हणल्यार एका वराक 400 सिगरेटी जळयिल्ले वरी आसा.
 बीपीएल घराब्यांक एलपीजी जोडणी उपलब्ध करून दिल्ल्यान देशांत सगल्यांक रांदपाचे गॅस मेळटले हाची जतनाय घेतलो. ह्या उपायाक लागून बायलांचें सशक्तीकरण जातले आनी तांच्या भलायकेची राखण जातली. हाका लागून परिश्रम उणे जातले आनी रांदपा खातीरचो वेळ उणो जातलो. रांदपाच्या गॅसाच्या वितरण साखळेंत ग्रामीण तरणाट्यांक रोजगार मेळटलो.
 हे येवजणे खाला बीपीएल घराब्यांक पांच कोटी एलपीजी जोडणी दितले. पात्र बीपीएल घराब्यांची वळख राज्य सरकार आनी केंद्र शासीत प्रदेशां वांगडा सल्लो मसलत करून करतले.
 बीपीएल म्हणल्यार अशी व्यक्ती / घराबो जाका सामाजीक - अर्थीक जात गणना (एसईसीसी) - 2011 (ग्रामीण) म्हायती खाला उणेच एका घटकाचो वंचीत आसा. शारी गरीब सोदूंक, वेगळ्यो सुचोवण्यो जारी करतले.
 लावार्थ्यांची निवड ही फकत बीपीएल घराब्यांतलेच आसतले, एससी/एसटी आनी समाजांतल्या दुबळ्या घटकांक प्राधान्य दितले. बीपीएल घराब्यांक नव्यो एलपीजी जोडणी दितना 1 जानेवारी 2016 मेरेन ज्या राज्यांची एलपीजी व्याप्ती उणी आसा (राष्ट्रीय सरासरीचे तुळेन) त्या राज्यांक प्राधान्य दितले.
 हे येवजणे खाला एलपीजी जोडणी बीपीएल घराब्यांतल्या बायलेच्या नांवान आसतली.
 देशभरांत हे येवजणेची तीन वर्सांत अंमलबजावणी करतले, अर्थीक वर्स 2016-17, 2017-18 आनी 2018-19.
 हे येवजणे खाला, बीपीएल घराब्यांक पांच कोटी एलपीजी जोडणी दितले. ही येवजण बीपीएल घराब्याक दर एका एलपीजी जोडणे खातीर रु. 1600 इतलो अर्थीक पालव दिता. दर एका जोडणेचो रु. 1600 इतलो प्रशासकीय खर्च सरकार करतले जातूंत सिलिंडर, प्रेशर रेग्युलेटर, पुस्तिका, सुरक्षा नळी हांचो आसपाव आसा. 